Diari Oficial de la Generalitat Valenciana


Sumari del DOGV 3818, del 21-08-2000 (2000/6181)

RESOLUCIÓ de 21 de juliol de 2000, del Rectorat de la Universitat de València, per la qual es convoquen proves selectives per promoció interna d'accés al grup A, sector d'administració especial d'aquesta universitat.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3818

Data del DOGV
:   21-08-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/6181


Data del document
:   21-07-2000

Organisme emissor
:   Universitat de València

Tipus de document
:   Resolució

Descriptors 

:   * universitat
    * professió de la informació
    * concurs administratiu

RESOLUCIÓ de 21 de juliol de 2000, del Rectorat de la Universitat de València, per la qual es convoquen proves selectives per promoció interna d'accés al grup A, sector d'administració especial d'aquesta universitat. [2000/S6181]
  
Aquest Rectorat, fent ús de les competències que li atribueix l'article 18, relacionat amb el 3.2, de la Llei de reforma universitària, i d'acord amb el que estableix l'article 199 dels Estatuts de la Universitat de València, acorda convocar proves selectives per a l'accés al grup A, sector d'administració especial de la Universitat de València, de conformitat amb les següents
  
Bases
  
1. Normes generals
  
1.1 Aquesta convocatòria té per objecte la selecció de personal per cobrir 1 vacant del grup A, sector d'administració especial, escala tècnica superior d'informació, pel torn de promoció interna, mitjançant el sistema de concurs oposició.
  
1.2 D'acord amb el que estableix l'article 49 de la Llei de Reforma Universitària, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana i la normativa especifica universitària recollida als Estatuts de la Universitat, i per les normes que estableix aquesta convocatòria.
  
1.3 El procés selectiu constituït pel concurs oposició l'integraran les proves, valoracions, puntuacions i matèries que figuren als annexos I i II d'aquesta convocatòria.
  
2. Condicions generals dels aspirants
  
2.1 Per ser admesos en les proves selectives els aspirants hauran de reunir, a més dels requisits ja acreditats en nomenaments anteriors, els requisits següents:
  
2.1.1 Posseir el títol de llicenciat, arquitecte, enginyer o equivalent, o estar en condicions d'obtenir-lo abans de l'acabament del termini de presentació de sol·licituds.
  
2.1.2 Els aspirants que es presenten a aquestes proves selectives hauran de ser funcionaris de carrera integrats en la Universitat de València del grup B, administració especial, de l'escala tècnica mitjana d'informació, en llocs de treball de tècnic mitjà d'informació, en situació d'actiu o d'excedència, i tenir una antiguitat d'almenys dos any en el aquest grup i sector.
  
2.2 Les condicions a què es refereix l'apartat anterior s'han d'acomplir en el moment de finalització del termini de presentació d'instàncies i durant tot el procés selectiu fins al moment de la presa de possessió.
  
3. Sol·licituds
  
3.1 Les aspirants i els aspirants han de presentar una sol·licitud (per quadruplicat: un per l'entitat bancària, dues per a la Universitat i una per a la persona interessada) que se'ls facilitarà gratuïtament en el Servei de Recursos Humans (PAS) d'aquesta Universitat, carrer de l'Antiga Senda de Senent, 11, 1a. València, i que està recollida en aquesta convocatòria com annex V. També podran accedir-hi a través de la pagina web del Servei de Recursos Humans (PAS).
  
3.2 Les sol·licituds es dirigiran al rector de la Universitat de València. El termini de presentació serà de 20 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana (DOGV). Les sol·licituds s'han de presentar a l'oficina principal de la Caixa Rural València del Passeig de l'Albereda, núm. 34 de València. Així mateix, es poden presentar també en la forma prevista en la Llei de règim jurídic de les administracions públiques i procediment administratiu comú.
  
3.3 Els drets d'examen seran de 2.000 pessetes, que s'ingressaran en el compte corrent «Drets d'Examen. Universitat de València» núm. 35759798 83 1148577310 de la oficina principal de la Caixa Rural València.
  
En la sol·licitud ha de figurar el segell de l'esmentada entitat bancària. Si el pagament s'ha fet a través de transferència, el resguard corresponent ha d'acompanyar la sol·licitud. Aquest últim procediment s'ha de seguir igualment en el cas d'haver utilitzat la presentació de sol·licituds prevista en la Llei de Règim Jurídic de les Administracions Públiques i Procediment Administratiu Comú.
  
No presentar l'acreditació del pagament determinarà l'exclusió de l'aspirant.
  
3.4 Els aspirants hauran d'acompanyar la seua sol·licitud amb una certificació expedida pel Servei de Recursos Humans (PAS) de la Universitat de València del fet que s'acompleixen els requisits indicats en la base 2.1.2 d'aquesta convocatòria en el moment de finalització del termini de presentació d'instàncies.
  
3.5 Els aspirants que tinguen la condició de discapacitats podran sol·licitar les mesures d'adaptació necessàries per a realitzar les proves en el imprès de sol·licitud. En aquest cas hauran de presentar juntament a la sol·licitud la certificació del grau de discapacitació efectuada per l'òrgan competent.
  
3.6 Si la convocatòria preveu realitzar proves d'idiomes, l'aspirant haurà de fer constar la seua opció en l'imprès de sol·licitud. De no fer-ho així es considerarà que renuncia a la realització d'aquestes proves, sempre que siguen voluntàries i de mèrits.
  
3.7 Caldrà adjuntar a la sol·licitud una fotocòpia del DNI.
  
3.8 Els errors materials i de fet que s'hi observen es corregiran en qualsevol moment, d'ofici o a instància de l'interessat.
  
4. Admissió d'aspirants
  
4.1 Una vegada expirat el termini de presentació d'instàncies, prèvia verificació del compliment de tots els requisits de participació assenyalats en aquesta convocatòria així com del pagament dels drets d'examen, el rector dictarà una resolució que es publicarà en el Diari Oficial de la Generalitat Valenciana (DOGV) i que contindrà la llista provisional d'admesos i exclosos de les proves.
  
4.2 En el termini de 10 dies hàbils, comptats des de l'endemà de la publicació de la llista provisional d'admesos i exclosos, els aspirants exclosos podran corregir el defecte que haja motivat la seua exclusió o presentar les al·legacions que consideren oportunes, tot això d'acord amb l'article 71 de la Llei 30/1992, de 26 de novembre.
  
Les quantitats de diners per concepte de drets d'examen es reintegraran d'ofici als aspirants que siguen exclosos definitivament de participar en les proves selectives.
  
4.3 Una vegada transcorregut el termini de deu dies, esmenats els defectes i vistes les al·legacions que corresponguen, es dictarà una resolució, que contindrà la llista definitiva d'admesos i exclosos, la data, el lloc i l'hora de realització i començament del primer exercici. Aquesta resolució es publicarà en el Diari Oficial de la Generalitat Valenciana.
  
4.4 Seran causes d'exclusió, a més de les que s'indiquen en altres apartats d'aquestes bases:
  
- no signar la sol·licitud.
  
- no adjuntar la fotocòpia del DNI.
  
4.5 Serà causa d'exclusió de l'exercici de mèrits:
  
- no indicar expressament l'idioma elegit per a realitzar l'exercici.
  
5. Desenvolupament de les proves selectives
  
5.1 Els exercicis tindran lloc a les dependències de la Universitat de València. El primer exercici es realitzarà al lloc, data i hora que indique la resolució del Rectorat d'aquesta Universitat en què s'aprove la llista definitiva d'admesos i exclosos de les proves.
  
5.2 L'ordre d'actuació dels opositors, si escau, s'establirà per sorteig efectuat per la Universitat de València.
  
5.3 Els aspirants es convocaran per a cada exercici en crida única, i en seran exclosos els qui no hi compareguen, excepte en els casos de força major, degudament justificats i lliurement considerats pel tribunal.
  
5.4 En cada exercici els aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a l'interessat de l'imprès de sol·licitud d'admissió a les proves.
  
No acomplir aquest requisit determinarà l'exclusió de les proves.
  
Les còpies o fotocòpies compulsades d'aquests documents no seran vàlides en cap cas.
  
Els membres del tribunal i el personal col·laborador d'aquest no permetran l'accés a les sales on es realitzen els exercicis a aquelles persones que no acomplesquen els requisits indicats ni a aquelles que hi compareguen després que haja acabat la crida dels aspirants convocats.
  
5.5 Al finalitzar cadascuna de les proves, l'anunci de la celebració de la següent el farà públic el Tribunal al local en què s'haja celebrat aquesta prova, així com en la Gerència d'aquesta Universitat amb una antelació mínima de 48 hores.
  
5.6 Si el tribunal prenguera coneixement en qualsevol moment del procés selectiu que alguna de les persones aspirants no acomplira tots els requisits exigits per la present convocatòria, després d'una audiència a l'interessat, l'exclourà i li comunicarà la inexactitud o les falsedats formulades en la sol·licitud d'admissió a les proves selectives.
  
6. Publicitat de les llistes
  
6.1 Després de la realització de cadascuna de les proves, el tribunal anunciarà públicament als locals on s'hagen realitzat i a la Gerència d'aquesta Universitat i en la pàgina Web del Servei de Recursos Humans (PAS), que té la següent direcció http://www.uv.es/~pas, la llista d'aspirants que les hagen aprovades.
  
6.2 Una vegada finalitzades totes les proves i la valoració de mèrits que integren el concurs oposició el tribunal farà pública en la Gerència de la Universitat i en els locals on s'hagen realitzat les proves i en la pagina WEB del Servei de Recursos Humans (PAS), que te la següent direcció http://www.uv.es/~pas, la llista corresponent als aspirants que les hagen aprovades, amb la puntuació final per ordre. Aquesta llista d'aspirants aprovats serà definitiva i contindrà només el mateix nombre d'aspirants que de vacants convocades.
  
6.3 Una vegada finalitzat el procés de selecció, es publicarà en el Diari Oficial de la Generalitat Valenciana per resolució del rector la llista definitiva d'aprovats.
  
7. Coneixements de valencià
  
7.1. Els qui aproven les proves selectives hauran d'acreditar el seu coneixement de valencià amb certificats, diplomes o títols expedits o homologats pel Servei de Normalització Lingüística d'aquesta Universitat.
  
7.2 Els qui no acomplesquen el requisit anterior es comprometran a realitzar els oportuns cursos de formació i perfeccionament que s'organitzen a aquest efecte per adquirir en el termini d'un any o en el temps que permeta la programació del Servei de Normalització Lingüística el nivell superior de coneixement de la llengua.
  
8. Presentació de documents
  
8.1 En el termini de deu dies hàbils, comptats des de l'endemà de la publicació en el Diari Oficial de la Generalitat Valenciana de la llista d'aprovats, aquests hauran de presentar al Servei de Recursos Humans (PAS) fotocòpia compulsada del títol acadèmic exigit en la convocatòria.
  
8.2 Els aspirants aprovats, al tenir la condició de funcionaris/funcionàries de carrera d'aquesta Universitat, quedaran exempts d'acreditar documentalment la resta de condicions generals exigibles per a l'ingrés a la funció pública, per tenir-los acreditats en nomenaments anteriors.
  
8.3 No presentar la documentació dins del termini fixat (excepte en els casos de força major) o presentar documents falsos invalidarà els actes de l'aspirant i anul·larà els actes del tribunal relacionats amb l'aspirant, sense perjudici de les responsabilitats en què l'aspirant haja pogut incórrer.
  
9. Nomenament de funcionaris/àries
  
Una vegada transcorregut el termini de presentació de la documentació el rector dictarà una resolució que es publicarà en el Diari Oficial de la Generalitat Valenciana, per la qual seran nomenats funcionaris/funcionàries de carrera les persones que han aprovat les proves selectives.
  
10. Tribunal
  
10.1 El tribunal qualificador d'aquestes proves és el que figura en l'annex III d'aquesta convocatòria. El nom de les persones que l'integren es farà públic en la mateixa resolució en què es publique la llista definitiva d'admesos i exclosos.
  
10.2 El tribunal podrà nomenar col·laboradors, especialistes i ajudants, que estaran sempre sota la seua direcció i control directes.
  
10.3 Els membres del tribunal, així com els col·laboradors, especialistes i ajudants s'abstindran de participar en les activitats del tribunal quan estiguen en alguna de les circumstàncies previstes en els articles 28 i 29 de la Llei 30/ 1992, de 26 de novembre, de règim jurídic de les administracions públiques i del procediment administratiu comú, o en el cas que hagueren preparat opositors de proves selectives per al mateix cos i escala durant els cinc anys anteriors a la publicació d'aquesta convocatòria.
  
El president podrà sol·licitar als membres del tribunal una declaració expressa de no estar en les circumstàncies previstes en els articles citats.
  
10.4 Per convocatòria del president es constituirà el tribunal amb l'assistència almenys de la majoria reglamentària dels seus membres, titulars o suplents. En aquesta sessió el tribunal prendrà totes les decisions necessàries per a la correcta realització de les proves selectives.
  
En el procés selectiu el tribunal resoldrà tots els dubtes que puguen sorgir sobre l'aplicació d'aquestes normes i decidirà què fer en els casos que no estiguen previstos.
  
El procediment d'actuació del tribunal s'ajustarà en tot moment al que disposa la Llei 30/1992, de 26 de novembre, de règim jurídic de les administracions públiques i del procediment administratiu comú.
  
10.5 El tribunal adoptarà les mesures necessàries perquè els aspirants amb minusvàlua tinguen les mateixes condiciones per a la realització dels exercicis que la resta de participants. Per a qui les sol·licite en la forma que indica la base 3.5, es faran les adaptacions possibles en temps i mitjans.
  
10.6 Per a les comunicacions i qualsevol problema que puga sorgir, el tribunal tindrà la seu en la Gerència de la Universitat de València.
  
10.7 Els membres del tribunal d'aquestes proves tindran la categoria que per a aquests casos determine la legislació vigent.
  
10.8 El tribunal no podrà aprovar ni declarar que han aprovat les proves selectives un nombre d'aspirants superior al nombre de places convocades. Qualsevol proposta d'aprovats que contravinga el que s'ha establert serà nul·la de ple dret.
  
10.9 El president del tribunal adoptarà les mesures oportunes per garantir que els exercicis de la fase d'oposició siguen corregits sense coneixement de la identitat dels aspirants, en aquells exercicis que siga procedent.
  
11. Recursos
  
La convocatòria, les seues bases i tots els actes administratius que es deriven d'aquesta i de les actuacions del tribunal, es podran impugnar pels interessats en els casos i en la forma que estableix la Llei 30/1992, de 26 de novembre, de règim jurídic de les administracions públiques i del procediment administratiu comú.
  
València, 21 de juliol de 2000.- Per delegació del rector (DOGV de 20.08.1999), el vicerector d'Organització Administrativa: Lluís J. Guia i Marín.
  
Annex I
  
Sistema selectiu
  
Fase d'oposició:
  
Constarà de tres exercicis, els dos primers obligatoris i eliminatoris.
  
1º) Exercici. Consistirà a desenvolupar per escrit un tema elegit entre tres determinats a l'atzar del programa que figura en l'annex II d'aquesta convocatòria. Si el temari es composa de diferents blocs, el tribunal sortejarà en primer lloc els blocs i, dels que resulten, sortejarà els temes, de manera que cada tema corresponga a un bloc diferent.
  
La duració de l'exercici serà d'un mínim d'una hora i no podrà ser de més de dos, a criteri del tribunal. Una vegada conclosa la prova, els exercicis s'introduiran en un sobre tancat i quedaran sota la custòdia del tribunal qualificador, el qual cridarà un per un els opositors per a la lectura pública dels temes que hagen desenvolupat. El lloc, la data i l'hora de la lectura els anunciarà el tribunal amb la deguda antelació.
  
2º) Exercici. Consistirà a resoldre per escrit dos supòsits pràctics relacionats amb les matèries que figuren en els blocs específics del programa que integra l'annex II de la convocatòria.
  
La duració d'aquest exercici l'anunciarà el tribunal amb la deguda antelació d'acord amb el seu contingut.
  
3º) Exercici. Voluntari i de mèrits. Constarà de tres parts. Els aspirants que sol·liciten la realització d'aquest exercici hauran de fer necessàriament la primera i la tercera part del mateix. La segona part serà opcional.
  
Primera part. Obligatòria. Tindrà per objecte valorar el coneixement de valencià dels aspirants.
  
Segona part. Voluntària. Tindrà per objecte valorar el coneixement d'anglès i/o francès, segons les opcions manifestades en l'imprès de sol·licitud de participació en les proves selectives.
  
Tercera part. Obligatòria. Tindrà per objecte mantenir una entrevista basada en una memòria sobre el funcionament d'un servei relacionat amb l'àrea funcional a què es refereix la plaça convocada, redactada per l'opositor i que no podrà excedir quinze fulls.
  
Aquesta memòria es presentarà juntament amb el currículum de l'aspirant en el termini de deu dies a partir del següent al de la publicació de la llista d'aprovats dels exercicis obligatoris.
  
Valoració dels exercicis:
  
1r Exercici. Es valorarà entre 0 i 10 punts. Serà necessari per aprovar obtenir almenys 5 punts.
  
2n Exercici. Es valorarà entre 0 i 10 punts cadascun dels supòsits desenvolupats. Serà necessari per aprovar obtenir almenys 10 punts entre els dos i no tenir 0 en cap d'ells.
  
3r Exercici. Es valorarà entre 0 i 3 punts cadascuna de les parts.
  
Fase de concurs:
  
Es valoraran els mèrits del currículum acreditat per l'aspirant segons el barem que figura en l'annex IV de la convocatòria. La puntuació obtinguda en la fase de concurs se sumarà a la de la fase d'oposició per a configurar l'ordre definitiu dels aspirants aprovats.
  
A continuació s'elaborarà una relació d'aprovats. Aquesta llista contindrà el mateix nombre d'aspirants que de vacants convocades. En cas d'empat entre aspirants, l'ordre s'establirà en primer lloc, segons la puntuació del primer exercici; en segon lloc, si en matinguera l'empat, segons la puntuació del segon exercici; si persistira l'empat, s'aplicarà l'apartat a) antiguitat de la fase de concurs; si encara persistira, es desfarà ja per un sorteig.
  
Annex II
  
Temari
  
Bloc I. Temari d'administració general.
  
1. La Universitat com a servei públic. La Llei de Reforma Universitària, el seu significat en l'ordenament jurídic universitari. El règim jurídic de les universitats públiques. Els Estatuts de la Universitat de València.
  
2. La Constitució espanyola de 1978: estructura i contingut. Anàlisi del títol I de la Constitució: els drets fonamentals, les llibertats públiques i els drets econòmics i socials, el seu paper en el sistema democràtic, la seua garantia i suspensió. La Corona. Les Corts Generals. El control democràtic del Govern. El Poder Judicial. La reforma de la Constitució.
  
3. La Unió Europea i la seua incidència en l'ordenament jurídic espanyol: tractament constitucional del problema. Principals institucions de la Unió Europea: el Parlament, la Comissió, el Tribunal de Justícia. Producció normativa de la Unió Europea. El sistema monetari únic.
  
4. L'acció administrativa davant els particulars. L'administrat. Els drets subjectius dels administrats enfront de l'administració: drets subjectius actius i drets subjectius reaccionals. La participació dels particulars en l'activitat administrativa. El procediment administratiu a través de la Llei de règim jurídic de les administracions públiques i procediment administratiu comú: especial atenció als interessats i fases del procediment. Els recursos en via administrativa.
  
5. El personal al servei de l'administració universitària: personal docent i investigador, el seu règim jurídic. El personal funcionari d'administració i serveis, el seu estatut. Accés, promoció i situacions administratives del personal funcionari. Característiques dels funcionaris d'administració especial. Incompatibilitats. El personal laboral. Anàlisi de la normativa sobre prevenció de riscs laborals.
  
Bloc II. Sistema d'ensenyament universitari
  
1. Evolució de la institució universitària en el context europeu. El model universitari espanyol. Arquetipus d'universitats: el model francés, el model alemany, el model americà.
  
2. La població universitària. L'evolució recent; el perfil; l'origen social; la integració de la dona; l'estudiant adult i altres minories. La deserció universitària.
  
3. Les funcions de la universitat actual: els nous reptes. Les demandes socials. La societat del coneixement.
  
4. El sistema universitari valencià: les universitats valencianes. L'estructuració de l'oferta docent. L'evolució de l'alumnat. La situació valenciana en el context internacional. Les noves demandes i l'orientació de l'oferta.
  
5. La reforma de l'ordenació acadèmica: el marc normatiu, el sistema cíclic de titulacions. Els nous plans d'estudi. Procediment d'implantació d'un pla d'estudis. L'especialització i la formació generalista. L'organització dels continguts.
  
6. La demanda actual d'estudis universitaris: la formació especialitzada; la formació de postgrau en el context de la formació permanent. L'ensenyament superior no universitari.
  
7. La participació de la societat en la institució universitària: el Consell Social, la Fundació Universitat-Empresa.
  
8. Inserció laboral i educació superior universitària: la funció de la universitat; l'activitat laboral dels titulats; iniciatives universitàries d'inserció professional.
  
Bloc III. Gestió i ordenació acadèmica
  
1. L'accés a la universitat: requisits i procediment d'accés. Les proves d'accés a la Universitat: estudiants de COU, estudiants de batxillerat, formació professional, majors de 25 anys, estudiants estrangers.
  
2. L'ingrés a la universitat: sistema de limitació de places, districte únic, districte compartit, districte obert. Criteris per a l'adjudicació de places.
  
3. Els estudis universitaris de segon cicle: característiques, accés, modalitats, complements de formació, criteris de selecció i reserva de places.
  
4. Normativa i gestió de matrícula: l'expedient acadèmic, assignació de prioritats, convalidacions, simultaneïtat.
  
5. Gestió de matrícula i de l'expedient: normativa de permanència, de qualificacions i d'impugnació d'exàmens.
  
6. La mobilitat i els programes d'intercanvi: l'espai universitari europeu. El sistema de tranferència de crèdits: tipologia. Les xarxes universitàries.
  
7. Les ajudes a l'estudi en el sistema universitari espanyol: modalitats de beques, ajudes i préstecs en l'educació superior.
  
8. La formació dels docents i els investigadors. El tercer cicle: el doctorat, el diploma d'estudis avançats, la tesi.
  
9. La formació permanent en el context de l'educació superior. Concepte, origen i perspectiva europea. Iniciatives a Espanya.
  
Bloc IV. Gestió de serveis
  
1. El dret i l'accés del ciutadà a la informació del sector públic a Espanya. Polítiques d'informació: marc normatiu. Tipologia de la informació. La difusió de la informació.
  
2. La informació del sector públic a Europa: l'accés a la informació i l'ús de les tecnologies de la informació i la comunicació. El govern electrònic. Tipologia de la informació. Iniciatives en l'àmbit europeu.
  
3. Els serveis públics: el concepte, l'estructuració, l'oferta de serveis, la prestació dels serveis.
  
4. Estratègies de comunicació: el perfil professional de l'informador i del documentalista. El nou gestor del coneixement.
  
5. El màrqueting dels serveis públics: el context universitari. La planificació, la participació dels usuaris en la prestació del servei i el control de qualitat.
  
6. Implantació de sistemes de qualitat en l'administració pública. Qualitat i receptivitat. La integració del client. La formació dels usuaris en tecnologies de la informació.
  
7. Avaluació dels serveis públics: mètodes, objectius, elements d'avaluació. Eines per a l'obtenció de dades dels usuaris.
  
8. Origen i panorama actual dels serveis adreçats a la població juvenil. Estratègies i polítiques d'informació. Els centres d'informació juvenil. Les xarxes d'informació.
  
9. Els serveis d'informació universitària: models d'informació en les organitzacions. Origen, panorama actual i tipologia. Serveis d'orientació i assessorament.
  
Bloc V. Informació, difusió, documentació
  
1. L'impacte de les noves tecnologies en la institució universitària: la teleinformació, el campus virtual i la hiperuniversitat.
  
2. Internet i intranets: els serveis de la xarxa. El world wide web, el correu electrònic, els taulers electrònics, les llistes de distribució, els buscadors.
  
3. Els serveis electrònics i l'ús de les xarxes informàtiques per a la informació universitària. El CWIS i el GIS: definició i característiques.
  
4. La difusió d'informació i el disseny gràfic. L'edició en suport paper: tècniques d'edició i sistemes d'impressió. Comunicació, tipografia i legibilitat.
  
5. Les noves tecnologies d'edició. L'edició en optical media, l'edició electrònica: tècniques i recursos.
  
6. La cadena documental: entrada, tractament i anàlisi. Difusió i recuperació de la informació.
  
7. Les publicacions oficials com a font d'informació: la numeració internacional normalitzada. Control, difusió i accès dels ciutadans a les publicacions oficials espanyoles.
  
8. Tractament de la documentació. Les fonts d'informació. Característiques, criteris de selecció i delimitació de les fonts, classificació i tipologia.
  
9. Difusió i recuperació en un centre d'informació: característiques, modalitats i canals de difusió.
  
Annex III
  
Tribunal qualificador
  
Titular
  
President: El rector o persona en qui delegue.
  
Vocals:
  
- Dos representants de la universitat designats pel rector, d'igual o superior grup de titulació.
  
- Un funcionari d'igual o superior grup i titulació, elegit per sorteig entre el PAS de la Universitat.
  
- Un funcionari d'una altra administració pública d'igual o superior grup i titulació, nomenat pel rector a proposta d'aquella.
  
- Un membre de la Comissió de PAS del mateix grup i titulació que les vacants que s'hagen de cobrir, designat per la Comissió.
  
- Un membre de la Junta de Personal, amb veu i sense vot.
  
El vocal més jove amb veu i vot del tribunal, entre els que pertanguen a la comunitat universitària, serà el secretari del tribunal.
  
Tots els membres del tribunal amb veu i vot seran d'igual o superior grup i titulació al de les places objecte d'aquesta convocatòria.
  
Igual estructura per al tribunal suplent.
  
Annex IV
  
Barem
  
Es valoraran els següents mèrits:
  
a) Antiguitat: es valorarà tot el temps de serveis reconeguts a l'empara de la Llei 70/1978, segons la següent fórmula 4 log(1+nºanys)/log(31). El temps màxim que es valorarà serà el període de 30 anys i no es tindran en consideració fraccions inferiors a l'any.
  
b) Treball desenvolupat: es valorarà el grau consolidat que els aspirants tinguen en el moment de finalització del termini de presentació d'instàncies.
  
Nivell 18: 1 punt
  
Nivell 20: 1,5 punts
  
Nivell 22 o superior: 2 punts.
  
Als funcionaris que es troben en situació d'excedència per atenció de fill se'ls valorarà el grau personal que tinguen consolidat. S'aplicarà aquesta mateixa norma per a tots els funcionaris que estiguen en situació de reserva del lloc de treball.
  
Als excedents voluntaris se'ls valorarà el grau personal que tinguen consolidat en el moment de sol·licitar l'excedència.
  
c) Titulació acadèmica: es valoraran les titulacions acadèmiques acreditades pels aspirants que siguen superiors a les que s'exigeixen per a accedir al grup a què pertanyen les places ofertades, conformement amb la següent escala:
  
Llicenciat universitari, doctor o equivalent: 1 punt.
  
La valoració màxima per aquest concepte serà 1 punt.
  
d) Cursos de formació: en aquest apartat es valoraran els cursos de formació realitzats per la Universitat o organismes oficials reconeguts en matèria de formació de funcionaris o que hagen estat convalidats pel Servei de Formació Permanent de la Universitat de València. En cap cas puntuaran en aquest apartat els cursos de coneixement de valencià i d'idiomes, i es limitarà als que estiguen previstos en els epígrafs de formació en el barem general d'aplicació als concursos de mèrits per a la provisió de llocs de treball, aprovat per la Junta de Govern del 22 d'octubre de 1991. La valoració màxima per aquest concepte serà 1 punt. Es puntuarà d'acord amb la següent escala:
  
Cursos entre 15 i 30 hores: 0,10 punts
  
Cursos entre 31 i 50 hores: 0,20 punts
  
Cursos de 51 o més hores: 0,30 punts
  
Annex V
  
Sol·licitud d'admissió a les proves selectives, per promoció interna, per a l'accés al grup A, sector d'administració especial
  
Dades personals
  
 Primer cognom
  
 Segon cognom
  
 Nom Data de naixement
  
 DNI Telèfon Domicili
  
 Localitat / comarca
  
 Codi Postal
  
Dades professionals
  
 Cos o escala
  
 Telèfon professional Núm. Lloc
  
 Denominació del lloc de treball
  
 Classificació
  
Títols acadèmics oficials:
  
Exigit en la convocatòria
  
 Centre d'expedició Altres títols oficials
  
 Centre d'expedició
  
Mesures d'adaptació (per a discapacitats)
  
Idiomes:
  
Francès:  Anglès: 
  
La/El sotasignant sol·licita ser admès a les proves a què es refereix aquesta instància i declara que són certes les dades consignades en aquesta sol·licitud i es compromet a provar documentalment totes les dades que apareixen en aquesta sol·licitud.
  
València, d de 2000
  
Justificació de l'ingrés dels drets d'examen
  
La persona interessada, ha satisfet la quantitat de 2.000 PTA. en el c/c 01759347 83 1738917034 de l'oficina principal de la Caixa Rural de Valencia.
  
Data de l'ingrés...............................................................
  
La persona interessada,
  
Rectorat de la Universitat de València